Source: https://www.smerniceonline.sk/33/narok-na-zabezpecenie-stravovania-a-narok-na-stravne-za-pracovnu-cestu-uniqueidmRRWSbk196FPkyDafLfWAHFmUAz7IWaz4gB81IiZ8vaSjeBJWcJs7w/?uri_view_type=4
Timestamp: 2019-08-23 22:21:43+00:00

Document:
Nárok na zabezpečenie stravovania a nárok na stravné za pracovnú cestu | Smernice online
17.7.2019, Ing. Ľuboslava Minková, Zdroj: Verlag Dashöfer
1.38 Nárok na zabezpečenie stravovania a nárok na stravné za pracovnú cestu
Zabezpečenie stravovania na pracovisku a poskytovanie stravného na pracovnej ceste sú pre zamestnanca samostatné nároky, ktoré sú riešené dvomi zákonmi a to Zákonníkom práce a zákonom č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách”).
Pri posudzovaní nároku na stravné počas pracovnej cesty a nároku na zabezpečenie stravovania podľa Zákonníka práce platí všeobecná zásada, že každý čas vo vzťahu k nárokom zamestnanca sa posudzuje osobitne (samostatne), to znamená, že čas
- výkonu práce na pracovisku v rámci ustanovenej pracovnej zmeny sa posudzuje podľa § 152 Zákonníka práce a čas
- strávený na pracovnej ceste (od nástupu zamestnanca na pracovnú cestu, vrátane výkonu práce, až do času jej skončenia) sa posudzuje podľa § 5 a § 13 ZCN.
Pri vyslaní zamestnanca na pracovnú cestu sa nárok zamestnanca na stravné v rámci kalendárneho dňa posudzuje iba podľa § 5 a § 13 ZCN. V prípade, že zamestnanec má výkon práce počas tohto kalendárneho dňa aj na pracovisku, tento čas treba posudzovať osobitne, a to podľa § 152 Zákonníka práce. Nárok na zabezpečenie stravovania má zamestnanec, ktorý v rámci ustanovenej pracovnej zmeny vykonáva prácu viac ako štyri hodiny; výkon práce viac ako štyri hodiny v rámci ustanovenej pracovnej zmeny nemusí byť nepretržitý, ale môže pozostávať aj z viacerých kratších časových úsekov.
Ak má zamestnanec výkon práce v rámci kalendárneho dňa stále na pracovisku, to znamená že nie je vyslaný na pracovnú cestu, jeho nárok na stravovanie je potrebné posudzovať iba podľa § 152 Zákonníka práce.
Ak má zamestnanec výkon práce v rámci kalendárneho dňa stále mimo pracoviska, to znamená že je vyslaný na pracovnú cestu, jeho nárok na stravné je potrebné posudzovať iba podľa § 5 a 13 ZCN. V tomto prípade mu zamestnávateľ nemôže zabezpečiť stravovanie podľa § 152 Zákonníka práce z dôvodu, že jeho výkon práce na pracovisku v rámci pracovnej zmeny nebol viac ako štyri hodiny.
Ak sú v rámci kalendárneho dňa/pracovnej zmeny splnené podmienky na poskytnutie obidvoch plnení, je potrebné zamestnancovi obidve plnenia poskytnúť podľa vyššie uvedených predpisov. Uvedené nároky nie sú duplicitné plnenia z dôvodu, že každé plnenie sa posudzuje za iný časový úsek v rámci kalendárneho dňa/pracovnej zmeny; zamestnanec nemôže mať súčasne v tom istom čase výkon práce aj na pracovisku a aj mimo pracoviska.
Ak v rámci kalendárneho dňa/pracovnej zmeny nie sú splnené podmienky na poskytnutie jednotlivých plnení, zamestnancovi nie je možné ich poskytnúť (napr. výkon práce na pracovisku 3.30 h a pracovná cesta v trvaní 4 h).
V praxi nastať tieto situácie:
- zamestnanec nemá v konkrétny deň nárok na zabezpečenie stravovania a ani na stravné počas pracovnej cesty,
- zamestnanec má v konkrétny deň nárok na zabezpečenie stravovania a nemá nárok na stravné počas pracovnej cesty,
- zamestnanec nemá konkrétny deň nárok na zabezpečenie stravovania a má nárok na stravné počas pracovnej cesty,
- zamestnanec má v konkrétny deň nárok na zabezpečenie stravovania a nárok na stravné počas pracovnej cesty.
Môže zamestnávateľ zamestnancovi pri pracovnej ceste na Slovensku trvajúcej viac ako 5 hodín poskytnúť stravovaciu poukážku namiesto stravného, na ktoré mu vznikne nárok pri pracovnej ceste. Zamestnanec s uvedeným súhlasí.
Ak zamestnancovi vznikol nárok na stravné podľa § 5 ZCN za čas strávený na pracovnej ceste (trvala 5 hodín a viac) a súčasne mu nevznikol nárok na stravovanie (výkon práce na pracovisku v rámci pracovnej zmeny nebol dlhší ako 4 hodiny), nie je možné nahradiť jedno plnenie za druhé resp. zabezpečiť mu stravovanie podľa Zákonníka práce. § 152 Zákonníka práce a § 5 ZCN má kogentný charakter.
Ako sa má správne vykonať vyúčtovanie cestovného príkazu, keď prvý deň pracovnej cesty bol zamestnanec na pracovisku od 7.00 do 13.30 h, pričom mu vznikol nárok na zabezpečenie stravovania podľa § 152 Zákonníka práce (obed v jedálni zamestnávateľa) a potom od 13.30 h vykonal dvojdňovú pracovnú cestu. Z pracovnej cesty sa na druhý deň vrátil o 17.55 h (stravovanie nebolo zabezpečené).
V uvedenom prípade má zamestnanec nárok
- za prvý deň na zabezpečenie stravovania za čas od 7.00 h do 13.30 h strávený na pracovisku (viac ako 4 hodiny v rámci ustanovenej pracovnej zmeny) a súčasne aj na stravné za čas trvania pracovnej cesty v sume pre časové pásmo do 12 h, t. j. v sume 7,60 eura (pracovná cesta trvala od 13.30 h do 24.00 h, t. j. 10.30 h),
- za druhý deň nárok na stravné na stravné za čas trvania pracovnej cesty v sume pre časové pásmo do 12 h, t. j. v sume 7,60 eura (pracovná cesta trvala od 00.00 h do 17.55 h, t. j. 17.55 h).
Uvedené nároky nie sú duplicitné plnenia z dôvodu, že každé plnenie sa posudzuje za iný časový úsek v rámci kalendárneho dňa/pracovnej zmeny
Ako postupovať pri poskytovaní zabezpečení stravovania a poskytnutia stravného v tomto prípade:
Zamestnanec v dennej pracovne zmene s dĺžkou 8.10 h vykonal prácu na svojom pravidelnom pracovisku v trvaní 3.50 h a potom bol vyslaný na tuzemskú pracovnú cestu v trvaní 4.50 h. Na aké plnenia má nárok?
Ak v rámci kalendárneho dňa/pracovnej zmeny nie sú splnené podmienky na poskytnutie jednotlivých plnení, zamestnancovi nie je možné ich poskytnúť, (napr. výkon práce na pracovisku 3 h 50 min. a pracovná cesta v trvaní 4 h 50 min).
Na základe vyššie uvedeného v uvedenom prípade nevznikol zamestnancovi nárok na stravné počas pracovnej cesty (netrvala 5 hodín a viac) a ani na stravovanie podľa § 152 Zákonníka práce (výkon práce na pracovisku v rámci ustanovenej pracovnej zmeny nebol dlhší ako štyri hodiny).
Zamestnanec odpracuje na svojom pravidelnom pracovisku 7 hodín a potom je vyslaný na zahraničnú pracovnú cestu do Rakúska v trvaní do 6 hodín. Aké stravné sa mu má/môže poskytnúť? Môžu sa mu poskytnúť obidve plnenia alebo iba výhodnejšie plnenie?
Zamestnanec má nárok na obidve plnenia, a to:
- nárok na zabezpečenie stravovania podľa § 152 Zákonníka práce z dôvodu, že jeho výkon práce na pracovisku v rámci ustanovenej pracovnej zmeny bol dlhší ako 4 hodiny a súčasne aj
- nárok na stravné zo zahraničnej pracovne cesty do Rakúska v sume pre časové pásmo do 6 hodín, t. j. v sume 11,25 eura.
Zamestnanci pracujú v centre pre deti a rodiny, ktoré je zamestnávateľom profesionálnych rodičov. Títo zamestnanci sa starajú o deti, ktoré boli rozsudkom súdu umiestnené do centra pre deti a rodinu. Prácu vykonávajú vo svojich bytoch/rodinných domoch. Práca profesionálnych rodičov je zaradená do kategórie „domácka práca” podľa § 52 Zákonníka práce. Nevzťahuje sa teda na nich ustanovenie Zákonníka práce o rozvrhnutí určeného týždenného pracovného času (tak to majú uvedené aj v pracovnej zmluve). Tiež nikde nie je uvedený časový rozsah ich práce. Pred nástupom na pracovnú cestu majú riadne vypísaný a podpísaný cestovný príkaz, s určením začiatku pracovnej cesty, miesta rokovania, účelu cesty a konca pracovnej cesty. Patrí profesionálnym rodičom pri pracovnej ceste, ktorá trvá 5-12 hodín (napr. keď cestujú na školenie, pracovnú poradu, ...) stravné určené pre…

References: § 152
 § 5
 § 13
 § 5
 § 13
 § 152
 § 152
 § 5
 § 152
 § 5
 § 152
 § 5
 § 152
 § 152
 § 152
 § 52